Øens Murerfirma stod også for at rive en bærende væg ned i Anna Mee Allerslevs lejlighed. Anna Mee Allerslev nægter fortsat, at firmaet stod for hovedentreprise.

Nye oplysninger om Anna Mee Allerslevs byggesag viser, at Øens Murerfirma som hovedentreprenør også stod for at rive en bærende væg ned ved totalrenoveringen af Anna Mee Allerslevs 236 m2 store lejlighed.

Selv afviser Anne Mee Allerslev stadig, at murerfirmaet - der er en kommunal samarbejdspartner - stod for hovedentreprisen.

Men BT kan i dag afdække, at det var Øens Murerfirmas byggeleder, der indsendte en lovpligtig blanket til Teknik- og Miljøforvaltningen i Københavns Kommune i forbindelse med, at Anna Mee Allerslev skulle have fjernet en bærende væg. Det viser en aktindsigt i byggesagen.

Arbejdet med at fjerne den bærende væg mellem spisestue og køkken blev udført af Øens Murerfirma, fremgår det af blanketten.

Ifølge rektor ved Folkeuniversitetet og ekspert i forvaltningsret Bente Hagelund sår de nye oplysninger endnu en gang tvivl om Allerslevs forklaring.

»Hvis Øens Murerfirma ikke optræder i sagen som hovedentreprenør, er det meget svært at forstå, hvorfor firmaets medarbejdere skriver breve om sagen til Københavns Kommune,« siger Bente Hagelund.

Også Torben Bagge, der er ekstern lektor i offentlig ret ved Aarhus Universitet og partner i advokatfirmaet TVC undrer sig:

»Det, der står tilbage, er, at det ikke giver nogen mening, at Anna Mee Allerslev holder fast i, at hun kun har fået lavet et badeværelse. Så skulle Øens Murerfirma havet givet urigtige oplysninger i en officiel blanket til kommunen? Jeg kan slet ikke se, hvordan Øens Murerfirma på nogen måde skulle have en interesse i at gøre det, så Anna Mee Allerslev står med en ualmindelig dårlig sag,« siger han.

Tidligere har Anna Mee Allerslev oplyst, at Øens Murerfirma lavede »noget murerarbejde på badeværelset« i hendes lejlighed. Det fremgår af en undersøgelse udarbejdet af advokatfirmaet Horten, der er Københavns Kommunes juridiske rådgiver.

Søndag bad kommunen på ny advokatfirmaet undersøge Anne Mee Allerslev. Det skete som reaktion på, at BT i sidste uge kunne afdække, at Øens Murerfirma stod for en hovedentreprise på lejligheden, samt at firmaet betalte regninger for over 25.000 kroner for Allerslev.

Ekspert: Ikke en privat sag

BT har spurgt Anna Mee Allerslev, hvorfor Øens Murerfirmas byggeleder indsendte en blanket om at rive en væg ned, hvis firmaet - som Allerslev siger - ikke var hovedentreprenør.

»Uanset, hvor mange gange BT påstår, at Øens Murerfirma har været hovedentreprenør er dette ikke korrekt. Hvad Øens Murerfirma har lavet eller ikke lavet i min private lejlighed, er privat og ikke en sag for BT. Jeg kan dog gentage, at jeg har betalt fuld pris for alle håndværkeres arbejde,« skriver Anna Mee Allerslev i et skriftligt svar.

Ifølge forvaltningsekspert Bente Hagelund er det dog ikke en privat sag:

»Som borgmester kan man ikke påberåbe sig, at dette er en privat sag,« slår hun fast.

Som dokumentation for, at Øens Murerfirma har lavet en hovedentreprise, fremlagde BT fredag et budget fra Øens Murerfirma med titlen »Hovedentreprisen«. Desuden fremgik det, at firmaet med indehaver Jan Elving i spidsen stod for at styre byggeprocessen med syv underentreprenører og et budget på cirka 1,7 millioner kroner.

Samtidig fremlagde BT e-mail, der dokumenterer, at Anna Mee Allerslev kommunikerede med underentreprenørerne gennem en byggeleder fra Øens Murerfirma.

I en mail fra 16. maj 2016 stillede Anna Mee Allerslev 33 spørgsmål til Øens Murerfirmas byggeleder efter at have læst budgettet udarbejdet af firmaets tilbudsberegner. Byggelederen sendte spørgsmålene videre til fem underentreprenører.

BT har igen spurgt Anna Mee Allerslev, hvorfor hun kommunikerede med håndværkerne gennem murerfirmaets byggeledere, hvis murerfirmaet ikke var hovedentreprenør. Det har den tidligere borgmester ikke svaret på.

Indehaver af Øens Murerfirma Jan Elving er ikke vendt tilbage på BTs henvendelser.

Byggelederen hos Øens Murerfirma Ali A. Jamali anmelder via en blanket til Københavns Kommune, at arbejdet med at rive en bærende væg ned i Allerslevs lejlighed begynder. Det vil blive udført af Øens Murerfirma, fremgår det. Fold sammen Læs mere Læs mere

Mail fra Øens Murerfirma til Københavns Kommune. Fold sammen Læs mere Læs mere

Den 18. maj 2016 sender Ali A. Jamali, der er byggeleder for Øens Murerfirma på renoveringen af Anna Mee Allerslevs lejlighed, en mail til fem entreprenører.'Jeg skal hermed bede om jeres kommentar/svar til nedenstående senest fredag den 20 maj,' skriver han.Den mail, Ali A. Jamili videresender, er 33 spørgsmål og kommentarer til blandt andet stukkatør-, tømrer-, VVS-, maler-, og el-arbejdet fra Anna Mee Allerslev. Det vedhæftede excel-ark med et Øens Murerfirmas budget over renoveringen bliver kaldt ‘Hovedentreprisen’. Fold sammen Læs mere Læs mere

FAKTA Dokumentation: Allerslevs 33 spørgsmål til Øens Murerfirma Anna Mee Allerslev siger, at Øens Murerfirma ikke var hovedentreprenør ved totalrenoveringen af hendes lejlighed. Men en lang række emails viser, at murerfirmaet stod for hele processen som hovedentreprenør. 17. maj 2016 sendte Allerslev 33 spørgsmål og kommentarer til Øens Murerfirmas byggeleder angående totalrenoveringen. Spørgsmålene blev sendt videre til fem underentreprenører. Stukkatør: 3.5: Hvad er en skabelon af hulkeh? Hvilken vægliste laver stukkatør? Og droppede han ikke opsætning af oval loftsdekoration? Hvilke roset har han støbt og sat op? Tømrerarbejde: 4.1: De skriver, at de høje paneler ikke er lavet af MDF-plader. Men det er MDF-plader. Udgiften må derfor være en del lavere? 4.5: Vil du bede tømmer lave en separat linje for hver af disse vægge? Vi forstår ikke, hvilke vægge de taler om her. 4.13: Vi flyttede ikke døren i badeværelset alligevel. Vi aftalte sidste gang, at denne post skulle væk. 4.15 Sammenholdt med 4.42: Vi har betalt for væglister i soveværelset en gang, jf. 4.15. 4.42 skal derfor udgå. 4.18: Vil du bede dem oplyse os om, hvilke undergulve, der er blevet slebet, og hvad m2 prisen er her? 4.19: Det er køkkenfirmaet, der skal lave skabslågen til vaskesøjlen. Jeg tror ikke, at tømrerne skal lave noget her? 4.22: Jeg har ikke godkendt denne pris. Vil du bede dem oplyse om materialepris og timepris her? 4.23: Vi har talt med to andre tømrer, der synes denne pris er meget dyr. Vil du bede dem oplyse materialepris og timepris her? 4.25: Vi skal ikke have radiatorskjulere. Vi har aftalt to gange før, at posten helt skal udgå. 4.33: Vi har aftalt 4 vinduesplader. Ikke 5 (2 i bad og 2 i soveværelset). 4.34 sammenholdt med 4.5: Det fremgår af 4.5, at vi allerede her betaler for væggen mellem rum 4 og 6. Jeg regner derfor med, at denne post dermed skal udgå? 4.37: Hvad er dette? Jeg mindes ikke at have godkendt denne post? 4.38: Vi har nævnt denne post før. Vi er stadig meget ærgerlige over, at de har smidt de gamle paneler ud. De var ret flotte, og nu koster det 15.000 kr. eksklusiv moms at få nogle nye lave paneler i dårligere materiale. Hvad gør vi her? 4.39: Vi har ikke godkendt denne monteringspris. Vi forstår ikke, at det koster 2500 kr. eksklusiv moms at montere en dobbeltdør? Vil du bede dem om materialepris og timepris? 4.42: Denne post skal udgå, jf. kommentarerne til 4.15. 4.43: Vi har allerede betalt for denne montering i 4.39, hvorfor denne post helt skal udgå. 4.44: Uagtet vores diskussion angående de gamle paneler, der er blevet smidt ud, skal vi vel ikke både betale for helt nye lave paneler samt en reparation af de gamle? Der er ikke flere gamle paneler, så vidt jeg ved. 4.45: Hvad er denne post? Jeg har ikke godkendt den og kender den ikke. 4.46: Hvilke døre, er der tale om? Jeg har ikke godkendt denne pris. Malerarbejde: 5.5: Vi får ikke nye radiatorskjulere, så de skal ikke males. 5.6: Vi aftalte sidst, at de ikke skulle male vinduerne ud mod Østerbrogade, da de er næsten nye. Det var malerens eget forslag. 5.7: Hvilket træværk er der tale om her? 5.12: Vi skal ikke have malet inde i skabene, jf. vores mails, hvor jeg skriver nej tak. VVS-arbejde: 7.4: Vi har allerede aftalt, at vi ikke skulle betale for en genmontering, når vi betaler for, at de monterer nye radiatorer på en anden post. Beløbet skal derfor nedskrives. 7.10: Hvorfor skal der leveres nyt vand og afløb, når vi ikke flytter brusenichen? Og hvad er levering af sanitet? Det er køkkenfirma, der køber og leverer toilet mm. 7.11: Vi aftalte sidst, at vi ikke skulle betale for tilslutning til opvaskemaskine, da det er med i 7.2. 7.13: Vi har selv betalt unidrain. Vi skal derfor kun betale for montering her. 7.15: Vi forstår ikke denne høje pris. Vil du bede dem oplyse materialepris og timepris fordelt på de forskellige ting her? 7.20: Vi forstår ikke denne høje pris her? Vi har ikke godkendt denne ekstra udgift. 7.21: Hvad er dette? Vi har ikke godkendt denne nye post. El-arbejde: 8.2: Vil du bede dem om at oplyse materialepris og timepris fordelt på de forskellige ting her? Vi forstår ikke denne høje udgift 8.13: Vi aftalte sidste gang, at det skulle rettes til 1 stk. ekstra lampeudtag, da der kun laves et ekstra nu. Kh Anna FOLD UD FOLD UD